## Obavijest broj I Republičkog odbora za nadzor izbora

### NN 13/1990 (30.3.1990.), Obavijest broj I Republičkog odbora za nadzor izbora

# REPUBLIČKI ODBOR ZA NADZOR IZBORA

## OBAVIJEST BROJ 1

### Republičkog odbora za nadzor izbora

Polazeći od nadležnosti utvrđene Ustavom i odredbama člana 22. st. 1.
i člana 23. Zakona o izboru i opozivu odbornika i zastupnika ("Narodne
novine", br. 7/90) i Deklaracije Republičkog odbora za nadzor izbora
o načelima ponašanja sudionika u izborima, Republički odbor za nadzor izbora,
u izvršenju svog zakonskog mandata smatra potrebnim upozoriti na slijedeće:

1. Odredbom člana 11. st. 4. Zakona o izboru i opozivu odbornika i zastupnika
propisano je da ni jedna politička organizacija ne može imati više od jedne
trećine članova ni više od jedne trećine zamjenika izborne komisije i biračkog
odbora.

U primjeni tog propisa izražava se i shvaćanje prema kome se pojam "jedna
trećina" računa na osnovi ukupnog broja članova i zamjenika članova
izborne komisije, dakle, kada je riječ o svim izbornim komisijama (osim
Republičke izborne komisije u punom sastavu - član 18. st. 4. ZOI), osnovica
računanja "jedne trećine" je - prema tom shvaćanju - ukupni broj
članova i zamjenika, dakle ukupno deset članova i zamjenika. To bi dopuštalo
da bilo u broju članova, bilo u broju zamjenika izborne komisije, neka
od političkih organizacija ima dva predstavnika.

To shvaćanje suprotno je odredbi člana 11. st. 4. cit. Zakona. Prema
stavu Republičkog odbora za nadzor izbora pojam "jedna trećina"
ne računa se u odnosu na ukupan broj članova i zamjenika izborne komisije
odnosno biračkog odbora, već posebno u odnosu na broj članova, a posebno
u odnosu na broj zamjenika.

Republički odbor za nadzor izbora stoga poziva skupštine društveno-političkih
zajednica da utvrde da li su odluke o imenovanju članova i zamjenika izbornih
komisija koje su donijele u skladu s odredbom člana 11 st. 4 cit. Zakona,
te da ih, ako su suprotne zakonu, izmijene imenujući izborne komisije tako
da budu imenovane u sastavu propisanom članom 11. st. 4. Zakona o izborima,
kao i da odluke o tim izmjenama objave u službenom glasilu odgovarajuće
društveno-političke zajednice.

One skupštine društveno-političkih zajednica koje nisu imenovale izbornu
komisiju Republički odbor upozorava na zakonom propisanu dužnost da komisije
imenuju u sastavu u kome ni jedna politička organizacija nema ni među članovima,
a ni među zamjenicima više od jedne trećine članova.

Republički odbor za nadzor izbora poziva skupštine društveno-političkih
zajednica koje nisu donijele odluke o imenovanju izbornih komisija ili
koje mijenjaju sastav tih komisija da u pripremama nacrta odluka omoguće
sudjelovanje političkim i drugim organizacijama i da u sastavu izbornih
komisija članovi i zamjenici budu predstavnici politički različitih stranaka.

2. U primjeni člana 32. st. 2. i 3. cit. Zakona izraženo je shvaćanje
da se uz ime i prezime svakog kandidata uneseno na listu kandidata izborne
jedinice navodi naziv samo jedne političke ili druge organizacije koja
je prema članu 25. istog Zakona pokrenula postupak prikupljanja potpisa
na osnovi kojih je utvrđen kao kandidat

To shvaćanje nema uporišta u zakonu. Prema stavu Republičkog odbora
za nadzor izbora, odredba stava 2. člana 32, prema kojoj se uz ime i prezime
svakog kandidata obavezno navodi i naziv političke ili druge organizacije
koja je prema članu 25. cit. Zakona pokrenula postupak prikupljanja potpisa
na osnovi kojih je utvrđen kandidat koji se unosi na listu kandidata izborne
jedinice, obavezuje izbornu komisiju na navođenje naziva svake odnosno
svih političkih ili drugih organizacija koje prema članu 25. cit. Zakona
pokrenu postupak prikupljanja potpisa.

Odredba st. 3. člana 32. cit. Zakona zapreka je da se uz obavezno navođenje
"nezavisni kandidat" navedu i nazivi političkih ili drugih organizacija
iz stava 2. istog člana.

3. Republička izborna komisija obaviještena je da neke stranke koriste
u predizbornoj kampanji obrazovne ustanove tako da školska djeca raznose
pozive odnosno obavještenja o skupovima tih stranaka koji se održavaju
u njihovoj predizbornoj kampanji.

Republički odbor upozorava da takvi postupci ugrožavaju korektnost predizborne
kampanje i poziva političke i druge organizacije, kandidate, državne organe,
a i obrazovne ustanove da se suzdrže takvih postupaka i ponašanja.

4. Odbor je informiran da pojedinci odnosno organi u nekim mjesnim zajednicama
ne dopuštaju pojedinim strankama uopće ili ne pod istim uvjetima korištenje
domova odnosno drugih prostora u mjesnim zajednicama za predizbornu kampanju.

Svi oni domovi i javni prostori koji su građeni ili uređeni sredstvima
samodoprinosa odnosno drugim sredstvima ili radom građana, čiji izvor nije
isključivo u članarini odnosno drugim sredstvima neke političke organizacije
nosioca prava raspolaganja odnosno prava vlasništva doma ili prostora,
već im je izvor u budžetu ili sredstvima građana, bez obzira na njihovu
stranačku odnosno drugu pripadnost, moraju, prema stavu Republičkog odbora,
biti u vođenju predizborne kampanje dostupni pod jednakim uvjetima svim
političkim i drugim organizacijama. Uskrata korištenja takvih prostorija
ili prostora dovodi u pitanje jednakost prava sudionika u predizbornoj
kampanji; takav postupak ometa korektnost predizborne kampanje, jednakost
prava svih kandidata u njoj i ravnopravnost sudjelovanja u svim fazama
predizbornog procesa.

Stoga su sve mjesne zajednice i druge organizacije, osim onih čije prostorije
ili prostori spadaju u imovinu neke političke organizacije ili stranke,
dužne omogućiti pod jednakim uvjetima korištenje prostorija ili prostora
za vođenje svih zakonom dopuštenih oblika predizborne kampanje (plakati,
skupovi itd.). Zabraniti se mogu samo ona ponašanja i postupci u kojima
bilo koji sudionik poziva na nasilje, širi nacionalnu, vjersku ili rasnu
mržnju ili potiče neravnopravnost spolova odnosno ona koja su suprotna
pravilima ponašanja objavljenim u Deklaraciji Republičkog odbora za nadzor
izbora o načelima ponašanja sudionika u izborima.

5. U pogledu naziva stranaka, Republički odbor zauzima stav da, nazivi
ili amblemi koji nedvojbeno ne ukazuju na različitost identiteta političkih
stranaka i organizacija, nisu korektni. Pravo prvenstva imaju oni nazivi
ili amblemi koji su prvi javno objavljeni kao nazivi ili amblemi stranke
ili organizacije.

Klasa: 013-03/90-01/10

Urbroj: 6504-90-1/36

Zagreb, 20. ožujka 1990.

Predsjednik Republičkog odbora za nadzor izbora

Jadranko Crnić, v. r.

Ostalo, NN 13/1990-187